Is-Segretarju Parlamentari Roderick Galdes qal li l-Gvern matul is-sena li ġejja ser jagħmel riforma fil-Pitkalija biex din issir vetrina kif jixraq tal-prodott agrikolu Malti.  Huwa qal l-pitkalija ser titmexxa permezz ta’ koperattiva kif titmexxa l-fabbrika tal-Ħalib. Filwaqt li spjega l-miżuri fil-baġit għal dan il-qasam, is-Sur Galdes spjega li l-Gvern ser jgħaddi ħlasijiet ta’ €2.5 miljuni lir-raħħala biex isostnu l-investiment li għamlu biex irabbu l-baqar tagħhom. Mizura oħra maħsuba fil-baġit hija l-identifikazzjoni ta’ prodotti Maltin u l-promozzjoni speċifika tagħhom. Is-Sur Galdes tkellem quddiem id-Dog Park f’Ta’ Qali fejn f’dawn l-aħħar xhur sar xogħol ta’ estensjoni u anke nxtara apparat ġdid. Huwa qal li fil-biċċerija ser jintefqu €800,000 ħalli din tittellgħa għal-livelli Ewropej wara twissijiet mill-Kummissjoni Ewropea. Skema oħra mniżżla fil-baġit ser tgħin finanzjarjament lis-sajjieda full time. Dwar l-operat ta’ l-isptar tal-annimali San Franġisk f’Ta Qali, s-Segretarju Parlamentari qal li l-Gvern ikkummissjoni kumpanija privata biex tanalizza kif jaħsibha l-pubbliku dwar dan l-isptar. Is-Sur Galdes qal li l-kuntratt mal-operatur ma sarx tajjeb minn Gvern Nazzjonalista għax fih diversi nuqqasijiet. Qal li n-nies jaħsbu li San Franġisk jitmexxa mill-Gvern flok mill-privat u għalhekk il-Gvern jirċievi ħafna lmenti. Huwa ammetta li t-tariffi li jħallas il-pubbliku huma għolja ħafna filwaqt li spjega li wara li l-Gvern jingħata r-rapport ser jaħdem mal-operatur bit-tama li jittieħdu l-miżuri mixtieqa. Dwar il-kaċċa, s-Sur Galdes li l-Gvern waqqaf unit li stabbilixxiet regolamenti bi ftehim mal-FKNK u li l-Gvern huwa marbut b’dak li wiegħed qabel l-elezzjoni. Spjega li jekk jinħabru l-firem biex isir referendum, il-Gvern jirrispetta dan iżda jispjega l-pożizzjoni tiegħu dakinhar. Is-Segretarju Palamentari qal li diġà saret applikazzjoni mal-MEPA biex isir ċimiterju tal-annimali domestiċi u dalwaqt ser toħroġ sejħa għall-interess biex ikun żviluppat.